Джэф Бэк

**Джэф Бэк** (, поўнае імя **Джэфры Арнальд Бэк**, ; 24 чэрвеня 1944, Лёндан — 10 студзеня 2023, Ўілдэн, Усходні Сасэкс, Ангельшчына, Вялікабрытанія) — брытанскі рок-музыка, гітарыст. Нараўне з Эрыкам Клэптанам і Джымі Пэйджам ўдзельнічаў у рок-гурце *[[The Yardbirds]]*. Пяціразовы ўладальнік прэміі «Грэмі». Займае 14-е месца ў сьпісе *«100 найвялікшых гітарыстаў усіх часоў»* журнала *Rolling Stone*. 4 красавіка 2009 году ўведзены ў «Залю славы рок-н-рола». Узнагарода была ўручана Джымі Пэйджам.

Творчасьць Бэка аказала вялікі ўплыў на такія стылі музыкі як блюз-рок, гард-рок, джаз-фьюжн і іншыя.

## Біяграфія

### Першыя гады жыцьця
Джэф Бэк нарадзіўся ў 1944 годзе ў сям’і Арнальда і Этэль Бэк. Ва ўзросьце дзесяці гадоў пачаў сьпяваць у царкоўным хоры. У юнацтве пачаў іграць на пазычаных гітарах. Апасьля некалькіх разоў спрабаваў сам зрабіць гітару. Аб адным з такіх інструмэнтаў распавядаецца ў кнізе Мо Фостэра, які цытуе словы Бэка:

### Пачатак кар’еры
Джэф Бэк распачаў сваю кар’еру ў 1960-х, працуючы сэсіённым гітарыстам. У сакавіку 1965 году Бэк замяніў Эрыка Клэптана ў *The Yardbirds* па парадзе Джымі Пэйджа, які быў іх першапачатковым выбарам. Падчас працы Джэфа з *The Yardbirds* гурт запісаў большасьць з асабістага *Топ-40* песьняў. Разам з *The Yardbirds* Бэк запісаў толькі адзін студыйны альбом — Roger The Engineer, выпушчаны ў 1966 годзе.

У студзені 1967 году Джэф Бэк заснаваў новы гурт з назвай *The Jeff Beck Group*, у якім ён выконваў ролю лідэр-гітарыста. Таксама ўдзельнікамі былі: сьпявак Род Сьцюарт, бас-гітарыст Роні Ўуд, піяніст Нікі Гопкінс і бубнач Мікі Ўольлер.

Гурт выпусьціў два альбомы на Columbia Records: Truth (жнівень 1968) і Beck-Ola (ліпень 1969). Альбомы сталі вельмі папулярнымі. Пасьля іх запісу й некалькіх тураў гурт распаўся.

У 1971 годзе Джэф Бэк вырашыў аднавіць *The Jeff Beck Group* у новым складзе: гітарыст і сьпявак Бобі Тэнч, піяніст Макс Мідлтан і бас-гітарыст Клайв Чэман. У новым складзе гучаньне гурта значна адрозьнівалася ад першапачатковага.

Rough and Ready (кастрычнік 1971) быў першым альбомам, запісаным *The Jeff Beck Group* у адноўленым складзе. Альбом уключаў элемэнты соўлу, рытм-н-блюзу, джазу.

Другі альбом з назвай Jeff Beck Group (ліпень 1972) быў запісаны ў студыі TMI у Мэмфісе, штат Тэнэсі. Альбом паказваў вялікі ўплыў соўлу: пяць зь дзевяці трэкаў былі кавэрамі на песьні амэрыканскіх выканаўцаў. А трэк *«I Got to Have a Song»* быў першай з чатырох песьняў Сьціві Ўандэра, на якія зрабіў кавэры Джэфф Бэк. Пасьля рэлізу гурт *The Jeff Beck Group* афіцыйна быў распушчаны.

Бэк пачаў супрацоўнічаць з бас-гітарыстам Цімам Богертам (Tim Bogert) і ўдарнікам Кэрмайнам Эпьпісам. Джэф неадкладна распачаў тур зь імі шчэ як *The Jeff Beck Group*, каб выканаць свае абавязацельствы перад прамоўтэрам. Таксама ў гэтым складзе ўдзельнічалі сьпявак Кім Мілфард і піяніст Макс Мідлтан. Мілфард пасьля шасьці выступленьняў быў заменены Бобі Тэньчам. Пасьля гэтага туру Тэньч і Мідлтан пакінулі гурт.

Наступным этапам было трыё Beck, Bogert & Appice. У красавіку 1973 году яны выпусьцілі альбом Beck, Bogert & Appice. Альбом ня быў камэрцыйна пасьпяховым, але вялікай папулярнасьцю карыстаўся кавэр на песьню Сьціві Ўандэра *«Superstition»*.

3ь ліпеня 1973 году Джэф прыняў удзел у туры *Ziggy Stardust Tour* Дэйвіда Боўі. Гэтае шоў было запісанае на відэа, але ніводзін рэліз гэтага запісу ня ўлучаў у сабе выступленьне з Бэкам. Ён граў *«The Gean Genie»*, *«Love Me Do»* і *«Around and Around»*.

На працягу кастрычніка 1973 году Джэф Бэк прымаў удзел у запісе альбома Майкла Фэнлі *«Lane Charger»*. У гэты ж час працаваў з гуртом *Hummingbird*.

*Beck, Bogert & Appice* скончыў існаваньне ў красавіку 1974 году шчэ да таго, як іх другі альбом Beck, Bogert & Appice «Live in Japan» быў скончаны. Матэрыял быў запісаны падчас іх туру па Японіі ў 1973 годзе. Альбом быў выпушчаны на лэйбле Epic/Sony ў 1975 годзе.

Пасьля некалькіх месяцаў адпачынку Бэк пачаў працаваць над новымі ідэямі. У кастрычніку 1974 году гітарыст пачаў запіс у студыі AIR. Ён супрацоўнічаў з Максам Мідлтанам, бас-гітарыстам Філам Чынам і бубначом Рычардам Бэйлі. Blow by Blow (сакавік 1975), народжаны падчас гэтых сэсій, дэманстраваў вялікае майстэрства Бэка ў джаз-року і зьяўляецца найбольшым камэрцыйным посьпехам гітарыста.

У красавіку-траўні 1975 году Джэф Бэк адыграў тур па ЗША разам з сабраным для гэтага гуртом. Падчас гэтага туру музыка прыняў удзел у фэстывалі *«World Rock Festival»*.

Гітарыст вярнуўся ў студыю й запісаў альбом Wired (1976) у супрацоўніцтве з ударнікам і кампазытарам Нарада Майклам Ўолдэнам і піяністам Янам Гамэрам. Каб падтрымаць альбом, Бэк аб’яднаўся з гуртом *Jan Hammer Group* і, выступіўшы ў падтрымку Элвіна Лі ў траўні 1976, яны адправіліся ў доўгі сусьветны тур на сем месяцаў. У выніку быў запісаны й выпушчаны канцэртны альбом Jeff Beck with The Jan Hammer Group — Live (1977).

Пасьля туру па Японіі (лістапад 1978 году) Джэф Бэк пачаў працаваць над новым альбомам у студыі Ramport Studios. Запіс працягнуўся да 1979 году. Канчатковым вынікам стаў рэліз «There and Back» у чэрвені 1980 году. Тры трэкі было складзена й запісана зь Янам Гамэрам, пяць — зь піяністам Тоні Хімасам. Альбом быў падтрыманы насычаным турам па ЗША, Японіі й Злучаным Каралеўстве.

### 1980-я
У 1981 годзе гітарыст удзельнічаў у серыі гістарычных выступленьняў з Эрыкам Клэптанам на *The Secret Policeman’s Other Ball* шоў. Разам зь ім Бэк выканаў *«Crossroads»*, *«Further On Up The Road»* і ўласна аранжыраваную *«Cause We’ve Ended As Lovers»* Сьціві Ўандэра. Таксама ён выступіў у фінале разам з Клэптанам, Стынгам (Sting), Філам Колінзам і іншымі. Усё гэта можна было пачуць і ўбачыць на выпушчаным пазьней канцэртным альбоме і відэа, якія мелі сусьветны посьпех у 1982 годзе.

Бэк вяртаўся ў студыю пэрыядычна. Альбом «Crazy Legs» (1993) зь відавочным уплывам ракабілі быў запісаны з *The Big Town Play Boys*.

## Уплыў
Па словах Джэфа Бэка найвялікшы ўплыў на яго мелі Лэс Пол, Кліф Гэллап, Джын Вінцэнт, Чэт Эткінс, Джанга Рэйнхарт, Лоньні Мак, Джон Маклафлін.

## Асабістае жыцьцё
Бэк апісвае сябе як вэгетарыянца. Вельмі цікавіцца старымі аўтамабілямі Ford. Любіць сам працаваць над іх выглядам і рухавікамі. Джэф жанаты, але ня мае дзяцей.

## Дыскаграфія
* ***The GTO’s*** (1967)
* ***Truth*** (1968)
* ***Beck-Ola*** (1969)
* ***Rough and Ready*** (1971)
* ***Jeff Beck Group*** (1972)
* ***Beck Bogert and Appice*** (1973)
* ***Beck Bogert and Appice Live*** (1974)
* ***Blow by Blow*** (1975)
* ***Wired*** (1976)
* ***Jeff Beck With the Jan Hammer Group Live*** (1977)
* ***There and Back*** (1980)
* ***Flash*** (1985)
* ***Jeff Beck’s Guitar Shop*** (1989)
* ***Beckology*** (1991)
* ***Frankie’s House*** (1992)
* ***Crazy Legs*** (1993)
* ***Who Else!*** (1999)
* ***You Had It Coming*** (2001)
* ***Jeff*** (2003)
* ***Emotion And Commotion*** (2010)

## Крыніцы і заўвагі

## Вонкавыя спасылкі
* http://www.jeffbeck.com

Катэгорыя:Брытанскія музыкі